Det var en patruljevogn der opdagede bilen og fandt den mistænkelig. Den blev stoppet og inde i bilen fandt politiet tyvegods fra bilindbrud ved pendlerpladsen ved Skivevej på motorvej E45. De tre unge mænd i bilen blev anholdt, det drejer sig om en 18-årig og en 20-årig mand fra Hobro, samt en ung mand på 19 år fra Mariager, oplyser vicekommissær Jens Christian Flensborg fra Nordjyllands Politi i Hobro. Politiet har efterfølgende ransaget den enes hjem og fundet flere tyvekoster i form af autoradioer, gps-udstyr, højttalere og en del ulovlige knive. De tre unge mænd sidder her til morgen stadig i arresten og kan afvente en politiafhøring. Politiet vil desuden aflægge de sidste to gerningsmænds hjem et besøg for at se, om der skulle være endnu flere tyvekoster.
Nordjyllands Politi fik natten til onsdag fat i tre tyve med vognen fuld af tyvekoster.